Ծնվել է 1917 թ. դեկտեմբերի 24-ին, Կարսում: 1918 թ. սկզբին արհեստավոր Օհանջանյանը ստիպված թողնում է հարազատ օջախը և փախչում թուրք ջարդարարներից: Հրաշքով փրկված ընտանիքը հասնում է Թիֆլիս: Հայրը, մայրը, 1913 թվականին ծնված քույրը՝ Շուրան, և նորածին Արտյուշան: 1924 թ. ընտանիքը տեղափոխվում է Լենինական: Նույն թվին մահանում է հայրը: Մայրը երեխաներին հանձնում է որբանոց: Նրանք արդեն երեքն էին. 1922 թվականին ծնվել էր Գևորգը: Որբանոցում մայրը հավաքարարուհի է աշխատում: 1930 թ. որբանոցի ցրումից հետո, ընտանիքը փոխադրվում է Երևան: 1934-ին Արտյուշան ընդունվում է կոմերիտմիության շարքերը, իսկ երկու տարի անց, 10-րդ դասարանն ավարտելուց հետո, աշխատանքի է անցնում քաղաքային դրամարկղում: 1936 թ. սեպտեմբերին Արտյուշան ընդունվում է Երևանի պետական համալսարանը, միաժամանակ, պարապելով աերոակումբում, որտեղ նրան հրապուրում էր պարաշյուտային սպորտը: Երրորդ կուրսից ուսանող-քիմիկը ինքնակամ մեկնում է Վորոշիլովգրադի օդաչուական դպրոցը: Սովորում է լավ: Ակտիվ, ստեղծագործական, խելացի մասնակցություն է ցուցաբերում էսկադրիլայի քաղաքական կյանքին: 1940 թ. ընդունվում է բոլշևիկյան կուսակցության շարքերը որպես թեկնածու: Հրամանատարական և կուսակցական կազմակերպություններն առաջին իսկ բնութագրի մեջ նշում են Օհանջանյանի նվիրվածությունը կուսակցությանը, նրա շրջահայացությունը, համարձակությունը, գերազանց վարքը, թռիչքի լավագույն արդյունքները, ջանասիրությունը, ակտիվությունը և կամային լավ հատկությունները…